Die lewe in Vanwyksvlei | Bo-Karoo
Posted on June 24, 2019 by Leonette Smit
Posted on March 30, 2019 by Leonette Smit
Posted on March 3, 2019 by Leonette Smit
Op my te-doen lysie, voordat ons finaal Vanwyksvlei groet, staan daar al vir meer as drie jaar: slaap onder die sterre.
Paul en Sannetjie Vos van die plaas Kleinmark maak dit vir ons moontlik.
Op die aand voor volmaan, wat ook een van vanjaar se supermane is, realiseer dit uiteindelik. Die aand is volmaak. Die plek is volmaak; hoog op 'n plato, waar mens die horison reg rondom kan sien, baken Paul vir ons 'n oorstaanplek vir die nag af.
Baie moeite word daarmee gedoen. Hy rig 'n lapa in tussen reuse ysterklippe – ontbos en skoongevee. Bou selfs 'n tafel vir ons van 'n reuse plat ysterklip.
Die vuurmaakplek lê beskut tussen twee rotse indien die wind sou opkom. En daar staan my bed gereed vir die nag! 'n Regte divan met 'n regte matras teen 'n reuse klip as kopstuk – my persoonlike Bet-el-bed.
Vriend Christo Woite wat vanaf Centurion ons besoek, beleef hierdie hoogtepunt saam met ons. Ons maak 'n ordentlike 'grondvuur' en ontkurk 'n behoorlike bottel rooiwyn. Die beste kuier. Die beste skaaptjops uit die Karoo op die kole. Die beste tyd vir 'n nag in die oopte. 'n Ligte, koel windjie gee die muskiete nie kans om te land nie.
Met die maan se opkoms, is dit nog lig. Teen die tyd dat hy ondergaan, is hy vol uitgeswel en sak soos 'n yslike lemoen die westerkim in. Deurnag baai ons in sy skynsel; die sterre bleek in sy gloed. In Christo se woorde, 'n "oomblik van verwondering".
Die son se nuwe strale spoel oor ons platoslapers. Tyd loop uit; Christo moet groet en ons moet ook vort. Elke dag wat oorbly staan in die teken van laastes. "Bly in die oomblik", hoor ek weer vir Christo. Elke ervaring, al is dit ook hoe swaar, moet ten volle beleef word. Dit doen ek dan ook met behulp van my kamera: